SKRIFTLIG FORESPØRGSEL P-3088/00

af Antonio Tajani (PPE-DE) til Kommissionen

(25. september 2000)

Om: En gruppe skinheads' overfald på en lærer af jødisk herkomst

Luis Marsiglia, en katolsk lærer af jødisk herkomst, er blevet alvorligt såret af tre skinheads i Verona by.

Dette overfald, som er det seneste i en lang række overfald, skaber foruroligelse i hele det jødiske samfund i Italien, navnlig i Rom, Milano, Firenze, Venezia, Trieste, Genova, Livorno og Torino.

Europa-Parlamentet har ved forskellige lejligheder udtalt sig imod enhver form for racisme og fremmedhad og understreget faren ved eksistensen i Europa af grupper og bevægelser, som klart går ind for voldelige former for racemæssig intolerance.

Vil Kommissionen oplyse, hvilke omgående initiativer den agter at tage for at dæmme op for disse uacceptable former for overfald på EU-borgere af jødisk herkomst og på et hvilket som helst andet mindretal?

Svar afgivet på Kommissionens vegne af Anna Diamantopoulou

(23. oktober 2000)

Kommissionen er yderst bekymret over rækken af overfald mod jøder i Italien. Den beklager sådanne handlinger dybt og udtrykker sin medfølelse med ofrene og deres familier. Denne form for vold er uacceptabel i EU, som er baseret på principperne om frihed, demokrati og overholdelse af menneskerettighederne, de grundlæggende frihedsrettigheder samt opbygning af en retsstat.

Amsterdam-traktaten styrkede EU's muligheder for at vedtage retsakter til bekæmpelse af racisme og fremmedhad i Europa. I traktaten om Den Europæiske Union står der eksplicit i bestemmelserne vedrørende politisamarbejdet og det retlige samarbejde i kriminalsager, at EU træffer foranstaltninger til at forebygge og bekæmpe racisme og fremmedhad. I den nye artikel 29 i EF-traktaten anføres forebyggelse og bekæmpelse af racisme og fremmedhad som et af de vigtigste mål med arbejdet med at nå frem til et område med frihed, sikkerhed og retfærdighed.

På grundlag af den tidligere artikel K.3 i traktaten om Den Europæiske Union vedtog Rådet den 15. juli 1996 en fælles aktion om bekæmpelse af racisme og fremmedhad(1). Det vigtigste mål var at gøre det muligt at etablere et effektivt retligt samarbejde mellem medlemsstaterne med henblik på at løse problemet ved at forhindre gerningsmændene i at udnytte forskellene mellem de enkelte EU-landes lovgivning til at unddrage sig retsforfølgelse. Den anden rapport om gennemførelsen af den fælles aktion skal efter planen være færdiggjort i slutningen af år 2000. På baggrund af resultaterne af rapporten vurderer Kommissionen behovet for andre foranstaltninger på dette område; disse kunne f.eks. dække spredning af denne type kriminalitet på Internettet.

På grundlag af artikel 13 i EF-traktaten har Rådet taget initiativ til at bekæmpe forskelsbehandling, herunder forskelsbehandling på grundlag af race eller etnisk oprindelse (Rådets direktiv 2000/43/EF af 29. juni 2000 om gennemførelse af princippet om ligebehandling af alle uanset race eller etnisk oprindelse(2)). Rådet og Parlamentet arbejder fortsat på et forslag til et direktiv om generelle rammebestemmelser om ligebehandling med hensyn til beskæftigelse og erhverv(3). Kommissionens forslag til Rådets afgørelse om Fællesskabets handlingsprogram for bekæmpelse af forskelsbehandling behandles også for øjeblikket af Rådet og Parlamentet(4). Herudover vil Kommissionen fremme informationskampagner vedrørende bekæmpelse af racisme og fremmedhad, særligt på uddannelsesområdet.

Det Europæiske Observatorium for Racisme og Fremmedhad i Wien overvåger situationen i EU og indsamler oplysninger om udbredelsen af racisme og effektiviteten af de midler, som anvendes i forebyggelses- og bekæmpelsesøjemed. Dets vigtigste formål er at give EU og medlemsstaterne objektive, pålidelige og sammenlignelige data om racisme, fremmedhad og anti-semitisme med henblik på at hjælpe disse, når de tager initiativer eller træffer foranstaltninger inden for deres respektive kompetenceområder. Observatoriet kan også formulere konklusioner og udtalelser på Fællesskabets og medlemsstaternes vegne. De nationale myndigheder har ansvaret for at gribe ind over for specifikke tilfælde og træffe foranstaltninger til forebyggelse af racisme med støtte fra fællesskabsprogrammerne og, hvor det er relevant, observatoriet.

(1) EFT L 185 af 24.7.1996.

(2) EFT L 180 af 19.7.2000.

(3) KOM(1999) 565 endelig udg.

(4) KOM(1999) 567 endelig udg.